NOTEIKUMI

Ventspilī

2018. gada 3. septembrī Nr.1-3/2018-2

**Personas datu apstrādes noteikumi**

*Izdoti saskaņā ar*

*Vispārīgās datu aizsardzības regulas*

 *24. pantu un preambulas 78. apsvērumu*

1. Personas datu apstrādes noteikumu (turpmāk – Noteikumi) mērķis ir noteikt kārtību, kādā pašvaldības iestādē “Ventspils Centra sākumskola” (turpmāk – Centra sākumskola) tiek nodrošināta normatīvajos aktos noteikto prasību ievērošana, veicot fizisko personu datu apstrādi un aizsardzību.
2. Noteikumi attiecināmi uz Centra sākumskolu, un tie ir saistoši visiem skolas darbiniekiem, kuri veic fizisko personu datu apstrādi (turpmāk – Darbinieks).
3. Centra sākumskolai, ņemot vērā savu darbības jomu, ir tiesības izstrādāt savus iekšējos normatīvos aktus par fizisko personu datu apstrādi un aizsardzību.
4. Personas datu apstrāde Centra sākumskolā notiek ievērojot Eiropas Parlamenta un Padomes 2016. gada 27. aprīļa Regulā Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Regula) un nacionālajos normatīvajos aktos par personas datu apstrādi noteiktās tiesības, pienākumus un ierobežojumus.
5. Centra sākumskola apstrādājot personas datus, ievēro šādus personas datu apstrādes principus:
	1. dati tiek apstrādāti likumīgi, godprātīgi un personai pārredzamā veidā;
	2. datu apstrāde tiek veikta konkrētam, skaidram un leģitīmam mērķim;
	3. datus apstrādā tikai tādā apjomā, kas nepieciešams mērķa sasniegšanai;
	4. dati ir precīzi (neprecīzie dati tiek laboti vai dzēsti);
	5. datus neglabā ilgāk nekā nepieciešams konkrēta mērķa sasniegšanai;
	6. dati tiek apstrādāti tādā veidā, lai tiktu nodrošināta atbilstoša personas datu drošība.
6. Personas datus Centra sākumskolā apstrādā, ievērojot Regulas 6. pantā noteiktos tiesiskos pamatus.
7. Ja datu apstrādi neparedz normatīvais akts, noslēgts līgums, sabiedrības intereses vai kāds cits Regulā noteiktais tiesiskais pamats, datu apstrādi Centra sākumskolā veic tikai ar personas brīvi, apzināti sniegtu piekrišanu – pretējā gadījumā datu apstrāde ir aizliegta.
8. Noteikumu 7.punktā noteiktajā gadījumā, ja persona ir jaunāka par 18 gadiem, tad piekrišana ir likumīga tikai tad, ja piekrišanu ir devusi vai apstiprinājusi persona, kurai ir vecāku atbildība par bērnu (likumiskais pārstāvis).
9. Ja informācijas sabiedrības pakalpojumu tiešai sniegšanai ir nepieciešama datu subjekta piekrišana, bet datu subjekts ir bērns, viņa piekrišana ir uzskatāma likumīgu, ja bērns ir vismaz 13 gadus vecs vai ja attiecībā uz bērnu, kurš vēl nav sasniedzis 13 gadu vecumu, piekrišanu ir devis viņa vecāks vai likumiskais aizbildnis.
10. Īpašu kategoriju personas datu (kas atklāj rases vai etnisko piederību, politiskos uzskatus, reliģisko vai filozofisko pārliecību vai dalību arodbiedrībās, un ģenētisko datu, biometrisko datu, lai veiktu fiziskas personas unikālu identifikāciju, veselības datu vai datu par fiziskas personas dzimumdzīvi vai seksuālo orientāciju) apstrāde Centra sākumskolā ir aizliegta, izņemot gadījumus, ja ir piemērojams kāds no šādiem pamatojumiem:
	1. datu subjekts ir devis nepārprotamu piekrišanu īpašu kategoriju datu apstrādei;
	2. apstrāde ir nepieciešama, lai realizētu Centra sākumskolas pienākumus un īstenotu skolas vai datu subjekta tiesības nodarbinātības, sociālā nodrošinājuma un sociālās aizsardzības tiesību jomā;
	3. apstrāde ir nepieciešama, lai aizsargātu datu subjekta vai citas fiziskās personas vitālas intereses, ja datu subjekts nav fiziski vai tiesiski spējīgs sniegt savu piekrišanu;
	4. apstrāde attiecas uz personas datiem, kurus datu subjekts apzināti ir publiskojis;
	5. apstrāde ir vajadzīga, lai celtu, īstenotu vai aizstāvētu likumīgas prasības, vai ikreiz, kad tiesas pilda savus uzdevumus;
	6. apstrāde ir vajadzīga būtisku sabiedrības interešu dēļ, pamatojoties uz normatīvajiem aktiem un izvērtējot datu subjekta privātuma ierobežojuma samērīgumu;
	7. apstrāde ir vajadzīga profilaktiskās vai arodmedicīnas nolūkos, darbinieka darbspējas novērtēšanai, medicīniskas diagnozes, veselības nodrošināšanas nolūkos;
	8. apstrāde ir vajadzīga arhivēšanas nolūkos sabiedrības interesēs, vēstures pētniecības nolūkos vai statistikas nolūkos;
	9. citos gadījumos, ja tas skaidri noteikts normatīvajos aktos.
11. Personas datu apstrādi par sodāmību un pārkāpumiem Centra sākumskola veic gadījumos, kad jāpārliecinās par Darbinieka atbilstību Bērnu tiesību aizsardzības likumā noteiktajām prasībām.
12. Centra sākumskola, Regulas izpratnē, ir pārzinis personas datu apstrādei, ko tā veic pildot savus uzdevumus, un tā ir atbildīga par personas datu apstrādes atbilstības nodrošināšanu saskaņā ar Regulu.
13. Centra sākumskolai pēc pieprasījuma ir pienākums sadarboties ar Datu valsts inspekciju tās uzdevumu izpildē.
14. Ņemot vērā tehnikas līmeni, īstenošanas izmaksas, apstrādes raksturu, apmēru, kontekstu un nolūkus, kā arī dažādas iespējamības un smaguma pakāpes risku attiecībā uz fizisku personu datu drošību, Centra sākumskola īsteno atbilstīgus tehniskus un organizatoriskus pasākumus, lai nodrošinātu tādu drošības līmeni, kas atbilst riskam.
15. Telpu, kurā notiek fizisko personu datu apstrāde, nodrošina ar slēdzamām durvīm, slēdzamiem skapjiem vai izmanto citus tehniskos līdzekļus, lai nodrošinātu fizisko personu datu aizsardzību.
16. Personas dati tiek glabāti veidā, kas ļauj identificēt datu subjektu, kamēr sasniegts datu apstrādes mērķis, kā arī, ievērojot Centra sākumskolas, lietu nomenklatūrā un normatīvajos aktos paredzētos dokumentu glabāšanas termiņus. Pēc glabāšanas laika beigām tos iznīcina tādā veidā, lai zustu iespēja fizisko personu datus atgūt.
17. Informācijas un komunikācijas tehnoloģiju resursu izmantošanas un aizsardzības kārtība tiek noteikta normatīvajos aktos, kas šo jomu regulē.
18. Centra sākumskola uztur personas datu apstrādes reģistru, kurā norāda informāciju, kas noteikta Regulas 30. panta 1. un 2. punktā, tajā skaitā, informāciju par personas datu apstrādes mērķiem, tiesisko pamatu, datu subjektu kategorijām, personas datu kategoriju aprakstu, personas datu saņēmējiem un citu informāciju. Mainoties faktiskajiem vai tiesiskajiem apstākļiem attiecībā uz datu apstrādi, Centra sākumskola reģistru aktualizē.
19. Ja apstrādes veids, jo īpaši, izmantojot jaunās tehnoloģijas un ņemot vērā apstrādes raksturu, apjomu, kontekstu un nolūkus, varētu radīt augstu risku fizisku personu tiesībām un brīvībām, Centra sākumskola pirms apstrādes saskaņā ar Regulas 35. pantu veic novērtējumu par to, kā plānotās apstrādes darbības ietekmēs personas datu aizsardzību.
20. Par fizisko personu datu apstrādes organizēšanu, tajā skaitā par plānoto fizisko personu datu apstrādes darbības ietekmes novērtēšanu saskaņā ar Regulas 35. pantu, atbild Centra sākumskolas direktors.
21. Ja novērtējumā par ietekmi uz datu aizsardzību tiek secināts, ka gadījumā, ja Centra sākumskola neveiktu pasākumus riska mazināšanai, apstrāde radītu augstu risku, Centra sākumskola pirms apstrādes apspriežas ar Datu valsts inspekciju.
22. Ja personas datus Centra sākumskolas uzdevumā apstrādā fiziska (izņemot Darbinieks) vai juridiska persona (apstrādātājs), tad ar šo apstrādātāju slēdzams līgums, kurā saskaņā ar Regulas 28. pantu iekļauj nosacījumus par personas datu apstrādi un aizsardzību.
23. Par fizisko personu datu apstrādes veikšanu, tās atbilstību normatīvo aktu prasībām un neizpaušanu atbild tas Darbinieks, kurš fizisko personu datus apstrādā.
24. Pēc datu subjekta lūguma personas datu ievākšanas brīdī Darbinieks datu subjektam sniedz informāciju saskaņā ar Regulas 13. pantu par datu subjekta personas datu apstrādi. Vispārīga informācija par personas datu apstrādi ir pieejama Centra sākumskolas Privātuma politikā. Papildus tam datu subjektam sniedzamā informācija par datu apstrādi ir iekļauta Centra sākumskolas iesniegumu veidlapās, Centra sākumskolas interneta mājaslapā un sociālos tīklos un citos Centra sākumskolas izstrādātajos informatīvajos materiālos.
25. Gadījumos, kad personas dati nav iegūti no datu subjekta, Centra sākumskola sniedz datu subjektam Regulas 14. panta 1. un 2. punktā noteikto informāciju par datu subjekta personas datu apstrādi, ja nepastāv kāds no šādiem kritērijiem:
	1. informācija jau ir datu subjekta rīcībā;
	2. šādas informācijas sniegšana nav iespējama, vai tā prasītu nesamērīgi lielas pūles;
	3. iegūšana vai izpaušana ir skaidri paredzēta normatīvajos aktos;
	4. ir jāsaglabā personas datu konfidencialitāte.
26. Ja saņemts datu subjekta rakstveida pieprasījums sniegt informāciju par savu personas datu apstrādi, veikt labojumus savos datos, dzēst datus vai ierobežot datu subjekta personas datu apstrādi, Centra sākumskola bez nepamatotas kavēšanās, bet ne vēlāk kā viena mēneša laikā no pieprasījuma saņemšanas brīža, sniedz atbildi uz datu subjekta pieprasījumu.
27. Darbinieks bez nepamatotas kavēšanās papildina vai labo nepilnīgus vai nepareizus datu subjekta personas datus, ja ir saņemta informācija no datu subjekta, kas to pamato.
28. Darbiniekam ir tiesības un pienākums saņemto tehnisko nodrošinājumu un piekļuves tiesības informācijas sistēmām izmantot fizisko personu datu apstrādei tikai atbilstoši veicamajiem darba pienākumiem, normatīvajos aktos noteiktā kārtībā un apjomā.
29. Darbiniekam ir aizliegts veikt darbības, kas sekmē personas datu nelikumīgu apstrādi, tajā skaitā izpaušanu vai nonākšanu trešo personu rīcībā un ir pienākums nekavējoties ziņot savam vadītājam par prettiesisku fizisko personu datu apstrādi, un mēģinājumiem tos prettiesiski iegūt vai apstrādāt.
30. Darbiniekam ir aizliegts izpaust fizisko personu datus, kas iegūti veicot darba pienākumus, arī pēc darba tiesisko attiecību vai citu līgumisko attiecību izbeigšanās, izņemot normatīvajos aktos noteiktajos gadījumus.
31. Katrs Darbinieks, pirms uzsākt darbu ar fizisko personu datiem, ar savu parakstu apliecina, ka ir iepazinies ar šo jomu regulējošajiem normatīvajiem aktiem un apņemas tos ievērot.
32. Par fizisko personu datu aizsardzības pārkāpumiem tiek ziņots Centra sākumskolas direktoram un tos izskata Centra sākumskolas direktora noteiktā kārtībā.
33. Centra sākumskola ne vēlāk kā 72 stundu laikā no brīža, kad personas datu aizsardzības pārkāpums kļuvis zināms, ziņo Datu valsts inspekcijai par pārkāpumu, izņemot gadījumus, kad ir maz ticams, ka personas datu aizsardzības pārkāpums varētu radīt risku fizisku personu tiesībām un brīvībām.
34. Gadījumā, ja personas datu aizsardzības pārkāpums varētu radīt augstu risku fizisku personu tiesībām un brīvībām, Centra sākumskola bez nepamatotas kavēšanās paziņo datu subjektam par personas datu aizsardzības pārkāpumu.
35. Gadījumos, kad jāveic personas datu nosūtīšana uz trešajām valstīm, Centra sākumskola veic visus pasākumus, lai personas datu nodošana notiktu atbilstoši normatīvo aktu prasībām.
36. Ventspils pilsētas domes izpilddirektors norīko fizisko personu datu aizsardzības speciālistu, kurš pilda Regulā un citos normatīvajos aktos noteiktos pienākumus, kuram ir šajos normatīvajos aktos noteiktās tiesības, nosaka tā pieejamību Centra sākumskolai.
37. Centra sākumskola nodrošina, ka datu aizsardzības speciālists savlaicīgi tiek iesaistīts visos jautājumos saistībā ar personas datu aizsardzību.
38. Fizisko personu datu aizsardzības speciālistam ir tiesības un pienākumi uzraudzīt, kā tiek ievēroti fizisko personu datu aizsardzības nosacījumi un veikts plānoto fizisko personu datu apstrādes darbību ietekmes novērtējums, informēt un sniegt padomus fizisko personu datu aizsardzības jautājumos, sadarboties ar fizisko personu datu apstrādes uzraudzības iestādi un būt par šīs uzraudzības iestādes kontaktpunktu jautājumos, kas saistīti ar fizisko personu datu apstrādi.
39. Centra sākumskolas direktors iepazīstina Darbiniekus ar šiem noteikumiem.

Ventspils Centra sākumskolas

direktora pienākumu izpildītāja L.Biezbārde